KOMISIJOS REGLAMENTAS (EB) Nr. 777/2006
2006 m. gegužės 23 d.
iš dalies keičiantis Europos Parlamento ir Tarybos reglamento (EB) Nr. 304/2003 dėl pavojingų cheminių medžiagų eksporto ir importo I priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 28 d. Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo (1), ypač į jo 22 straipsnio 4 ir 5 dalis,
pasikonsultavusi su 1967 m. birželio 27 d. Tarybos direktyvos 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (2) 29 straipsniu įsteigtu komitetu dėl Reglamento (EB) Nr. 304/2003 22 straipsnio 5 dalyje nurodytų priemonių,
kadangi:
(1)
Reglamentu (EB) Nr. 304/2003 įgyvendinama 1998 m. rugsėjo 11 d. pasirašyta ir Tarybos sprendimu 2003/106/EB (3) Bendrijos vardu patvirtinta Roterdamo konvencija dėl sutikimo, apie kurį pranešama iš anksto, procedūros (IAPS tvarka), taikomos tam tikroms pavojingoms cheminėms medžiagoms ir pesticidams tarptautinėje prekyboje.
(2)
Atsižvelgiant į 2002 m. lapkričio 20 d. Komisijos reglamentą (EB) Nr. 2076/2002, pratęsiantį Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į tos direktyvos I priedą ir dėl augalų apsaugos produktų, savo sudėtyje turinčių šių veikliųjų medžiagų, registracijos panaikinimo (4), ir 2004 m. sausio 30 d. Komisijos sprendimą 2004/129/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir dėl leidimų šių medžiagų turintiems augalų apsaugos produktams panaikinimo (5), pagal 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (6) keletas cheminių medžiagų turėtų būti įtrauktos į Reglamento (EB) Nr. 304/2003 I priedo 1 dalies sąrašą. Sąrašuose taip pat turėtų atsispindėti tai, kad nei apie vieną cheminę medžiagą nebuvo pranešta pagal Bendrijos esančių medžiagų vertinimo peržiūros programą pagal 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (7), nors kai kurios cheminės medžiagos buvo identifikuotos ir todėl valstybės narės gali leisti jas naudoti tokiuose produktuose ne ilgiau kaip iki 2006 m. rugsėjo 1 d. vadovaujamosios savo nacionaliniais teisės aktais.
(3)
Atsižvelgiant į 2005 m. gruodžio 2 d. Komisijos sprendimą 2005/846/EB dėl endosulfano neįtraukimo į Tarybos direktyvos 91/414/EEB I priedą ir leidimų augalų apsaugos produktams, kurių sudėtyje yra šios veikliosios medžiagos, panaikinimo (8) ir atsižvelgiant į tai, jog endosulfanas buvo identifikuotas, bet apie nebuvo pranešta vertinimo tikslais, pagal Direktyvą 98/8/EB, valstybės narės gali leisti ir toliau jį naudoti iki 2006 m. rugsėjo 1 d.; jis gali būti naudojamas griežtai tik kaip pesticidas, todėl jį reikėtų įtraukti i Reglamento (EB) Nr. 304/2003 I priedo 1 ir 2 dalis.
(4)
Pirmajame susitikime 2004 m. rugsėjo mėn. Roterdamo konvencijos Šalys nusprendė atlikti keletą Konvencijos III priedo pakeitimų, įsigaliojusių 2006 m. sausio 1 d. kuriais sudaromas cheminių medžiagų, kurioms taikoma IAPS tvarka, sąrašas. Reglamento (EB) Nr. 304/2003 I priedo 1, 2 ir 3 dalyse pateikiamus cheminių medžiagų sąrašus reikėtų iš dalies pakeisti.
(5)
Be to, kai kuriuos esamus cheminių medžiagų įrašus reikia atnaujinti atsižvelgiant į įstatymų pasikeitimus po to, kai I priedas buvo iš dalies pakeistas. Be to, Reglamento (EB) Nr. 304/2003 I priedo 1 ir 2 dalyse yra keletas nereikšmingų klaidų, kurias reikėtų ištaisyti.
(6)
Todėl reikėtų atitinkamai iš dalies pakeisti Reglamentą (EB) Nr. 304/2003.
(7)
Šiame reglamente nustatytos priemonės atitinka Direktyvos 67/548/EEB 29 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 304/2003 I priedas iš dalies pakeičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 23 d.